‘আমি শুধু এখানে এসেছি কথা বলতে’, লাইলি মজনুর গল্পটা শেষ করে দুলাল বলে। আমিনের কাছ থেকে জেসমিন জেনেছে পুরুষ মানুষ একজন নারীকে নিংড়ে গ্রাস করে নিলে কেমন অনুভূতি হয়—যেভাবে একটা সাপ অনায়াসে একটা ইঁদুরকে পিষে দলেমুচড়ে সমস্তটা সাবাড় করে ফেলে। আমিন জেসমিনের গালে পায়ের তালুটা ঘসে দিতো একজন স্কুলমাস্টার এবং কৃষকের মেয়ের পার্থক্যটা বোঝাতে। আর ও আঙুলের গোড়ার লবণাক্ততা চেটে নিয়ে যখন জিজ্ঞেস করত ওরা কখন বিয়ে করতে যাচ্ছে, তখন আমিন এমন করে হাসত যেন এইমাত্র পৃথিবীর সেরা হাসির কৌতুকটা শুনল সে। এরপর আমিনের বউ মোড়লের কাছে বিচার চাইলো। সালিশে সাব্যস্ত হলো জেসমিন আমিনকে প্রলুব্ধ করেছে; তাকে গাঁ ছাড়া করার সিদ্ধান্ত হলো। তবে উপযুক্ত শাস্তি দিয়ে তবেই। এরপর তাকে শাস্তিশালায় পাঠানো হলো, যখন সে ওখান থেকে বের হয়ে এলো ওকে আর চিনবার উপায় থাকলো না—ভেঙে-মুষড়ে গেছে যেন সাপে গেলা ইঁদুর উগলে দিয়েছে। যেমনটি হয়েছিল মালার ক্ষেত্রে যখন ওরা জানিয়েছিল অনুসন্ধান সমাপ্ত হলো, ওর ভাইকে আর পাওয়া যাবে না। এখন জেসমিন ভাবছে, দুলালের এমন কিছু কি ঘটেছে যার কারণে তার নিজেকে এই হিংস্র দানবাকৃতির পৃথিবীতে আর সবার মতো খুব তুচ্ছ সামান্য প্রাণীর মতো মনে হচ্ছে।